Document ID: 31989D0089

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 13ης Ιανουαρίου 1989
για την έγκριση ειδικού προγράμματος σχετικά με τη μεταποίηση και εμπορία των ελαιών και ελαιούχων σπόρων που γνωστοποίησε η ελληνική κυβέρνηση βάσει του κανονισμού (ΕΟΚ) αριθ. 355/77 του Συμβουλίου
(Το κείμενο στην ελληνική γλώσσα είναι το μόνο αυθεντικό)
(89/89/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων και των προϊόντων της αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 1760/87 (2), και ιδίως το άρθρο 5,
Εκτιμώντας:
ότι η ελληνική κυβέρνηση υπέβαλε στις 24 Μαΐου 1988 ειδικό πρόγραμμα για τον τομέα των ελαιών και των ελαιούχων σπόρων·
ότι ο στόχος του εν λόγω ειδικού προγράμματος είναι ο εξορθολογισμός και η προσαρμογή της μεταποίησης και εμπορίας των ελιών και των ελαιούχων σπόρων, έτσι ώστε να καταστεί ο εν λόγω τομέας ανταγωνιστικότερος και να αυξηθεί η αξία της παραγωγής του· ότι, επομένως, συνιστά πρόγραμμα με την έννοια του άρθρου 2 του κανονισμού (ΕΟΚ) αριθ. 355/77·
ότι η έγκριση του προγράμματος αυτού δεν είναι δυνατόν να περιλαμβάνει επενδύσεις που αφορούν το πυρηνέλαιο, ή επενδύσεις που θα είχαν ως αποτέλεσμα καθαρή αύξηση του δυναμικού της παραγωγής ή του εξευγενισμένου ελαιολάδου, ή επενδύσεις για τη σύνθλιψη ελαιούχων σπόρων ή του εξευγενισμένου φυτικού ελαίου·
ότι το πρόγραμμα αυτό περιλαμβάνει ικανοποιητικά στοιχεία, όπως περιγράφονται στο άρθρο 3 του κανονισμού (ΕΟΚ) αριθ. 355/77, ώστε να αποδεικνύεται ότι μπορούν να επιτευχθούν οι στόχοι που τίθενται στο άρθρο 1 του εν λόγω κανονισμού, όσον αφορά τον τομέα των ελαιών και ελαιούχων σπόρων στην Ελλάδα·
ότι ο κατ' εκτίμηση χρόνος που απαιτείται για την εφαρμογή του εν λόγω προγράμματος δεν υπερβαίνει τη χρονική περίοδο που αναφέρεται στο άρθρο 3 παράγραφος 1 σημείο 8 του κανονισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Εγκρίνεται το πρόγραμμα που υπέβαλε στις 24 Μαΐου 1988 η ελληνική κυβέρνηση για τον τομέα των ελαιών και ελαιούχων σπόρων.
2. Η έγκριση αυτή δεν αφορά επενδύσεις σχετικά με το πυρηνέλαιο, ή άλλες επενδύσεις που θα είχαν ως αποτέλεσμα καθαρή αύξηση του δυναμικού της παραγωγής ή του εξευγενισμένου ελαιολάδου, ή επενδύσεις για τη σύνθλιψη ελαιούχων σπόρων ή τον εξευγενισμό φυτικού ελαίου.
Άρθρο 2
Η παρούσα απόφαση απευθύνεται στην Ελληνική Δημοκρατία.
Βρυξέλλες, 13 Ιανουαρίου 1989.

Labels: 18
17
6